Miðaldastofa við Háskóla íslands frestaði í morgun fyrirlestri sem seðlabankastjóri átti að halda síðdegis og tengist efni bókar sem hann gaf nýverið út. Ástæðan er ásökun fræðimanns um ritstuld.
Miðaldastofa hefur undanfarið auglýst fyrirlestur sem Ásgeir Jónsson seðlabankastjóri átti að halda á hennar vegum síðdegis í dag. Fyrirlesturinn bar heitið Efnahagsmál á landnámsöld og fjallaði um sama efni og Ásgeir skrifar um í nýútkominni bók sinni Eyjan hans Ingólfs. Bergsveinn Birgisson, fræðimaður og rithöfundur, sakaði Ásgeir í gær um ritstuld og sagði hann hafa stuðst við bók sína Leitina að svarta víkingnum við ritun bókar sinnar án þess að taka það fram. Ásgeir hefur vísað þeim ásökunum á bug.
Snemma í morgun tilkynnti Miðaldastofa að fyrirlestrinum hefði verið frestað, án frekari skýringa. Haraldur Bernharðsson, forstöðumaður Miðaldastofu, sagði í samtali við fréttastofu að þar sem fyrirlesara hefði verið gefið að sök að fara heldur frjálslega með hugmyndir og ályktanir annars höfundar hefði aðstandendum Miðaldastofu þótt eðlilegt að hann fengi svigrúm til að svara þeim ásökunum. Því hefði Miðaldastofa ákveðið fresta fyrirlestrinum, hún hefði hins vegar ekki í hyggju að setjast í dómarasæti vegna málsins. Haraldur minntist þess ekki að fyrirlestri á vegum Miðaldastofu hafi áður verið frestað vegna ásakana eins og þeirra sem Bergsveinn bar á Ásgeir í gær.